次韻梁廣文重午弔古  其一
作者：陳造
朝代：宋

paragraphs: 去年重午飲酒歸，賡歌酬酢無俗子。
今年重午約同飲，更向詩人閲詩史。
平生玩物遊戲爾，把酒孰知情所寄。
交朋徑略形體中，嗜好本非杯勺裏。
自昔騷人吟九辯，亦知令尹安三已。
宗英分嚴君恩重，一身摧折財稊米。
空遺楚俗千古哀，沈菰鼓鷁喧江涘。
屬世休明偕五細，尚論取友吾謝此。
但製荷裳扈明月，無復凄風起蘋芷。
明日菖盤薦急觴，容我客間先坐寐。
君來何止四者并，九室之春賤如水。